Diari Oficial de la Generalitat Valenciana


Sumari del DOGV 8156, del 25-10-2017 (2017/9300)

ORDRE 39/2017, de 18 d'octubre, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades als clubs esportius d'elit amb participació en competicions oficials internacionals o lligues de màxima categoria estatal d'esport no professional.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2017/10/18/39/dof/vci/html**

### Dades del document

Número de DOGV
:   8156

Data del DOGV
:   25-10-2017

Secció del DOGV
:   I. DISPOSICIONS GENERALS

Número del document
:   2017/9300


Data del document
:   18-10-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 39/2017, de 18 d'octubre, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades als clubs esportius d'elit amb participació en competicions oficials internacionals o lligues de màxima categoria estatal d'esport no professional. [2017/9300]  
Índex  
  
Preàmbul  
Article 1. Objecte  
Article 2. Entitats beneficiàries i requisits  
Article 3. Naturalesa jurídica i procediment  
Article 4. Finalitat de les subvencions  
Article 5. Presentació de sol·licituds  
Article 6. Comissió tècnica d'avaluació  
Article 7. Barem aplicable  
Article 8. Resolució de concessió  
Article 9. Publicitat de les subvencions  
Article 10. Obligacions de les entitats beneficiàries  
Article 11. Modificació de la resolució de concessió  
Article 12. Compatibilitat de les subvencions  
Article 13. Procediment de pagament  
Article 14. Justificació de la subvenció  
Article 15. Pla de control  
Article 16. Despeses excloses de finançament amb càrrec a la subvenció concedida  
Article 17. Invalidesa de la resolució de la concessió  
Article 18. Reintegrament o revocació de les subvencions  
Disposició addicional única. Incidència pressupostària  
Disposició derogatòria única. Derogació normativa  
Disposició final primera. Normativa aplicable  
Disposició final segona. Habilitació normativa  
Disposició final tercera. Entrada en vigor  
  
  
Preàmbul  
  
L'Estatut d'Autonomia de la Comunitat Valenciana en l'article 49.1.28 estableix la competència exclusiva de la Generalitat en matèria d'esports.  
Per la seua banda, l'article 6 del Decret 7/2015, de 29 de juny, del president de la Generalitat, pel qual es determina les conselleries en què s'organitza l'administració de la Generalitat, atribueix a la Conselleria d'Educació, Investigació, Cultura i Esport, la competència en matèria d'esport.  
En desplegament d'aquesta competència, resulta oportú promoure l'esport d'elit, la competència esportiva de rendiment i l'excel·lència esportiva, i en aqueix sentit s'emmarquen les ajudes destinades als clubs esportius de la Comunitat Valenciana que participen en competicions oficials de caràcter estatal o internacional, les bases reguladores de les quals s'estableixen en l'Ordre 78/2014, de 23 de setembre.  
La Llei 1/2015, de 6 de febrer, de la Generalitat, d'hisenda pública del sector públic instrumental i de subvencions estableix en la seua disposició transitòria vuitena el termini d'un any a partir de l'entrada en vigor d'aquesta llei, per a l'adequació de la normativa reguladora en matèria de subvencions al règim jurídic establit en aquella.  
Per a facilitar el coneixement de la normativa reguladora d'aquestes ajudes en una única disposició, s'aproven unes bases reguladores que substitueixen les anteriors i s'adeqüen a la Llei 1/2015 citada.  
De conformitat amb l'article 164.a de la Llei 1/2015, de 6 de febrer, per Resolució de 30 d'agost de 2016, del conseller d'Educació, Investigació, Cultura i Esport, s'aprova el Pla estratègic de subvencions 2016-2019 de la Conselleria d'Educació, Investigació, Cultura i Esport, que inclou la línia de subvenció objecte d'aquestes bases.  
  
En l'elaboració de la present ordre s'han seguit els principis de bona regulació de necessitat, eficàcia, proporcionalitat, seguretat jurídica, transparència i eficiència arreplegats en l'article 129 de la Llei 39/2015, d'1 d'octubre, del procediment administratiu comú de les administracions públiques.  
Quant a la necessitat i eficàcia, la Llei 2/2011, de 22 de març, de l'esport i l'activitat física reconeix als clubs d'elit el seu paper en la representació de la Comunitat Valenciana en competicions nacionals i internacionals, com un dels màxims referents de l'esport autonòmic. Tot això porta, seguint el principi de proporcionalitat, a l'adopció de mesures necessàries per a fomentar la participació dels clubs en competicions oficials de caràcter estatal o internacional.  
  
Pel que fa a la seguretat jurídica, s'ha tingut present l'adequació dels criteris de concessió de fons públics a les directrius de la Llei 38/2003, de 17 de novembre, de subvencions i la Llei 1/2015, de 6 de febrer, citada.  
En allò referent a l'aplicació del principi de transparència, en l'elaboració de la present ordre s'ha procedit a la informació pública destinada al públic en general, a través de la publicació de l'oportú anunci en el Diari Oficial de la Generalitat Valenciana i el seu accés a la web de la Conselleria d'Educació, Investigació, Cultura i Esport.  
  
Des del punt de vista de l'eficiència, s'ha buscat la racionalització del procediment de concessió de les ajudes de conformitat amb el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.   
En aplicació de la Llei orgànica 3/2007 per a la igualtat efectiva de dones i homes, s'han incorporat criteris en la valoració de les sol·licituds amb l'objectiu de potenciar una major participació femenina en competicions oficials de caràcter estatal i internacional, donada la menor presència de la dona en aquelles.  
Les ajudes que s'atorguen a l'empara de les presents bases no precisen notificació a la Comunitat Europea, en no reunir els requisits de l'article 107 del Tractat de funcionament de la Unió Europea, segons disposa el Decret 147/2007, de 7 de setembre, del Consell, i la comunicació de la comissió relativa al concepte d'ajuda estatal (DOUE C 262, 19.07.2016), atés que aquestes ajudes no tenen caràcter selectiu per tramitar-se en règim de concurrència competitiva, es consideren únicament criteris objectius per a la seua concessió, s'exclou l'esport professional i no tenen cap efecte sobre el comerç dels estats membres.  
  
Per això, en virtut de les facultats que em confereix l'article 28 de la Llei 5/1983, de 30 de desembre, del Consell, l'article 160.2 de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions, així com el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esports, i vistos els informes preceptius, el resultat del tràmit d'audiència i conforme amb el Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte  
Aquesta ordre té per objecte establir les bases reguladores per a la concessió de les subvencions destinades als clubs esportius d'elit de la Comunitat Valenciana, amb participació en competicions oficials internacionals o lligues de màxima categoria estatal d'esport no professional.  
  
  
Article 2. Entitats beneficiàries i requisits  
1. Aquesta ordre s'aplicarà als clubs esportius que estiguen inscrits en el Registre d'Entitats Esportives de la Comunitat Valenciana, que puguen obtindre la condició d'entitat beneficiària per no concórrer cap de les circumstàncies que ho impedeixen, les quals es detallen en l'article 13 de la Llei 38/2003, de 17 de novembre, general de subvencions, i que complisquen amb els requisits següents:  
a) Estar adscrit a la federació corresponent de la Comunitat Valenciana.  
b) Participar amb equips de categoria absoluta o sénior, durant la temporada esportiva que corresponga a l'any de la convocatòria, en competicions de màxima categoria o divisió, organitzades o reconegudes per la federació espanyola o internacional corresponent, amb l'excepció prevista en el punt 1r, per al cas dels esports col·lectius, quan no existisca representació de clubs de la Comunitat Valenciana en la màxima categoria. S'exclou el futbol masculí, les màximes divisions estatals del qual són professionals, així com la lliga professional de bàsquet masculí (ACB). Per la qual cosa, les competicions incloses són les següents:  
1r. En el cas d'esports col·lectius, i considerant com a tals bàsquet, handbol, beisbol i softbol, futbol femení, futbol sala, futbol americà, hoquei, rugbi, voleibol, waterpolo i caiacpolo:  
- Campionats d'Europa / Competicions europees de clubs, amb participació mínima en aqueix esport de 8 països i que es classifiquen en les seues respectives lligues i campionats estatals de màxima divisió.  
- Lligues estatals oficials de màxima categoria amb clubs de la Comunitat Valenciana que se celebren per sistema de lliga regular, organitzada o reconeguda per la federació espanyola corresponent. Quan no existisca representació de clubs de la Comunitat Valenciana en la màxima categoria, es considerarà la immediatament inferior. Per a facilitar l'estabilitat econòmica i la recuperació de la categoria de competició entre dues temporades esportives consecutives, les entitats, que n'hagen sigut beneficiàries l'últim any, podran sol·licitar subvenció per un any més sempre que es mantinguen en una divisió de caràcter estatal.  
2n. En el cas d'esports individuals:  
- Campionats d'Europa / Competicions europees de clubs, amb participació mínima en aqueix esport de huit països i que es classifiquen en les seues respectives lligues i campionats de màxima divisió.  
- Lligues estatals oficials de màxima categoria que se celebren per sistema de lliga en què la competició no es realitza en concentració, sinó per un sistema de competició de lliga que es desenvolupa en diverses jornades separades en el temps i integrades per clubs que hagen ascendit a la màxima categoria estatal la temporada anterior o hi romanguen, classificats pels seus resultats esportius i trajectòria de la temporada.  
  
2. L'acreditació per a obtindre la condició d'entitat beneficiària, segons l'article 13 de la Llei 38/2003, es presentarà amb una declaració responsable que estarà inclosa en la sol·licitud de subvenció, i la resta de requisits s'acreditarà amb els informes de la federació de la Comunitat Valenciana i la federació espanyola corresponents. Aquests documents estaran normalitzats i es publicaran amb la corresponent convocatòria anual.  
  
Article 3. Naturalesa jurídica i procediment  
1. El procediment s'iniciarà d'ofici, per convocatòria pública mitjançant una resolució dictada per la persona titular de la direcció general amb competència en matèria d'esport, en la qual es farà menció expressa d'aquesta ordre i es donarà publicitat de les línies de crèdit i l'import global màxim destinat a la concessió d'aquestes ajudes, d'acord amb el que establisca la corresponent Llei de pressupostos de la Generalitat.  
  
2. Les ajudes que es concedisquen tindran el caràcter de subvenció, corresponent la seua instrucció i ordenació al servei que tinga assignada la funció de tramitació de les subvencions a clubs d'elit, de la direcció general amb competència en matèria d'esport. La seua concessió es tramitarà en règim de concurrència competitiva, que es realitzarà per mitjà de la comparació de les sol·licituds presentades, amb l'objecte d'establir una prelació entre aquelles.  
  
Article 4. Finalitat de les subvencions  
1. Les subvencions tindran com a finalitat recolzar la participació del club en competicions oficials de caràcter estatal i internacional i la tecnificació de tots els seus equips.  
2. Les subvencions es destinaran a finançar les despeses ocasionades pels conceptes següents:  
a) Despeses derivades de la participació del primer equip en competicions oficials: desplaçaments, allotjament, manutenció, arbitratges i nòmines, que serà com a mínim el 50 % de l'import de la subvenció concedida.  
b) Despeses derivades de l'activitat esportiva del club relacionades amb la tecnificació de tots els seus equips.  
c) Altres despeses de funcionament relacionades amb els apartats anteriors, degudament justificades, que serà com a màxim el 10 % de l'import de la subvenció concedida.  
3. Es presentarà un pressupost de l'any natural de les despeses i ingressos de les activitats relacionades exclusivament amb la finalitat d'aquestes subvencions.  
  
Article 5. Presentació de sol·licituds  
1. Les sol·licituds de subvenció hauran d'ajustar-se al model inclòs en cada convocatòria anual en què s'expressarà l'import que se sol·licita. Les sol·licituds hauran d'anar acompanyades de la documentació que determine la convocatòria, i que, com a mínim, acreditarà els requisits per a ser entitat beneficiària. Així mateix, la firmarà la persona que en el moment de presentar-la ostente la representació del club esportiu, adjuntant document que ho acredite, llevat que l'acreditació conste en la direcció general amb competències en matèria d'esport.  
  
2. Cada entitat esportiva presentarà una única sol·licitud en què es consideraran incloses totes les seues seccions que participen en les competicions que es detallen en l'article 2.1.b d'aquesta ordre.  
3 A més de la informació i documentació que es determine en la convocatòria anual, l'òrgan instructor podrà, en qualsevol moment de la tramitació de l'expedient, demanar-ne qualsevol altra que considere necessària per al millor coneixement i comprensió de l'aplicació de la subvenció.  
4. El termini per a la presentació de sol·licituds s'establirà en la convocatòria respectiva.  
5. Quan la sol·licitud no reunisca els requisits o falte algun document complementari dels exigits, es requerirà l'entitat interessada perquè ho esmene en el termini de deu dies, amb la indicació que, en cas de no fer-ho, se la tindrà per desistida de la petició prèvia resolució dictada a l'efecte, de conformitat amb el que preveu l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
Article 6. Comissió tècnica d'avaluació  
Es constituirà una comissió tècnica d'avaluació formada per set membres, designats per la persona titular de la direcció general amb competència en matèria d'esport, encarregada de l'estudi i valoració de les sol·licituds presentades. Aquesta comissió estarà composta per la persona que ocupe la subdirecció amb competència en matèria d'esport, que la presidirà, la persona que ocupe la direcció del servei amb competències en la tramitació d'aquestes subvencions, i cinc tècniques o tècnics de la direcció general amb competències en esport i de les direccions territorials d'esport, una de les quals actuarà com a secretària o secretari de la comissió. La seua composició tindrà en compte el principi d'equilibri en raó de sexe, segons es preveu en la Llei orgànica 3/2007, de 22 de març, d'igualtat efectiva de dones i homes.  
  
El règim jurídic de la comissió és l'establit en la secció tercera del capítol II del títol preliminar de la Llei 40/2015, d'1 d'octubre, de règim jurídic del sector públic, sobre els òrgans col·legiats de les distintes administracions públiques.  
  
Article 7. Barem aplicable  
1. La valoració de les sol·licituds de clubs d'esports col·lectius s'efectuarà atesos els criteris següents:  
a) Resultats de la temporada anterior a la convocatòria  
1r. Per classificació obtinguda en la lliga regular de més de vint jornades fins a un màxim de 900 punts:  
- Fins a un màxim de 900 punts quan siga la lliga de màxima divisió estatal.  
- Fins a un màxim de 450 punts quan siga la lliga immediatament inferior.  
2n. Per classificació obtinguda en la lliga regular entre 12 i 20 jornades fins a un màxim de 400 punts:  
- Fins a un màxim de 400 punts quan siga la lliga de màxima divisió estatal.  
- Fins a un màxim de 200 punts quan siga la lliga immediatament inferior.  
3r. Per classificació obtinguda en la lliga regular amb menys de 12 jornades fins a un màxim de 200 punts:  
- Fins a un màxim de 200 punts quan siga la lliga de màxima divisió estatal.  
- Fins a un màxim de 100 punts quan siga la lliga immediatament inferior.  
4t. Ascens a la màxima categoria obtingut pel primer equip: fins a un màxim de 200 punts.  
5é. Classificació obtinguda per un segon equip en la màxima categoria: fins a un màxim de 200 punts.  
6é. Classificació obtinguda pel primer equip en Copa del Rei o Copa de la Reina entre els llocs 1 al 8: fins a un màxim de 200 punts.  
  
7é. Classificació obtinguda pel primer equip en la competició europea oficial: fins a un màxim de 700 punts.  
8é. Participació del primer equip en competicions europees oficials de màxima categoria durant les tres últimes temporades de manera continuada: fins a un màxim de 600 punts.  
9é. Haver participat en Campionat d'Europa en quatre o més jornades fora d'Espanya, fins a 400 punts.  
b) Temporada corresponent a la convocatòria  
1r. Per participació del primer equip en lliga regular de més de 20 jornades fins a un màxim de 400 punts:  
- Fins a un màxim de 400 punts en lligues de màxima categoria estatal.  
- Fins a un màxim de 200 punts en lligues immediatament inferior.  
2n. Per participació del primer equip en lliga regular de 12 a 20 jornades fins a un màxim de 200 punts:  
- Fins a un màxim de 200 punts en lligues de màxima categoria estatal.  
- Fins a un màxim de 100 punts en lligues immediatament inferior.  
3r. Per participació del primer equip en lliga regular de menys de dotze jornades fins a un màxim de 100 punts:  
- Fins a un màxim de 100 punts en lligues de màxima categoria estatal.  
- Fins a un màxim de 50 punts en lligues immediatament inferior.  
4t. Participació del primer equip en la competició oficial internacional, per sistema de lliga (mínim sis jornades): fins a un màxim de 700 punts.  
5é. Un altre sistema de competició internacional amb accés a la classificació: fins a un màxim de 500 punts.  
6é. Per participació femenina del club en competicions estatals: fins a un màxim de 200 punts:  
- Fins a un màxim de 200 punts per participació amb equip femení sènior en competicions de 1a o 2a divisió estatal.  
- Fins a un màxim de 100 punts per participació amb equips femenins en competicions estatals.  
7é. Nombre d'esportistes valencians amb llicència sénior o absoluta integrants del primer equip del club: fins a un màxim de 200 punts.  
8é. Relació d'equips de categories inferiors: fins a un màxim de 100 punts.  
9é. Valoració del projecte esportiu del club: fins a un màxim de 800 punts.  
10. Nombre d'esportistes del primer equip del club que figuren en la llista d'esportistes d'alt nivell o en la llista d'esportistes d'elit de la Comunitat Valenciana de Nivell A i Nivell B, corresponents als dos anys anteriors a la convocatòria: fins a un màxim de 100 punts.  
c) S'aplicarà un factor corrector a la puntuació final obtinguda, en funció de la liquidació de les despeses efectivament realitzades l'any anterior a la convocatòria. Aquest factor corrector serà d'un mínim d'1 i un màxim de 2, en funció de la menor o major liquidació.  
d) La subvenció no superarà el 30% de la mencionada liquidació.  
2. La valoració de les sol·licituds de clubs d'esports individuals s'efectuarà atesos els criteris següents:  
a) Resultats de la temporada anterior a la convocatòria  
1r. Classificació obtinguda pel primer equip en el campionat d'Europa de clubs: fins a un màxim de 1.000 punts.   
2n. Haver obtingut el primer, segon o tercer lloc en la classificació definitiva en la competició oficial de lliga estatal de clubs de màxima categoria: fins a un màxim de 400 punts.  
3r. Classificació d'un segon equip en la lliga estatal de clubs de màxima categoria: fins a un màxim de 300 punts  
4t. Classificació obtinguda pel primer equip en Copa del Rei o Copa de la Reina entre els llocs 1 al 3: fins a un màxim de 300 punts.  
  
5é. Ascens a la màxima categoria obtingut pel primer equip: fins a un màxim de 100 punts.  
b) Participació en la temporada corresponent a la convocatòria  
1r. Participació en campionat d'Europa de clubs de categoria absoluta o sénior: fins a un màxim de 400 punts.  
2n. Participar en campionat d'Europa oficial de clubs de categoria absoluta o sénior amb més de dos desplaçaments fora d'Espanya: fins a un màxim de 200 punts.  
3r. Participar amb cinc o més esportistes en les competicions oficials a què es refereix l'article 2.1.b, fins a un màxim de 200 punts.  
  
4t. Participació en un campionat d'Europa de clubs de categoria inferior a l'absoluta o sènior: fins a un màxim de 200 punts.  
5é. Participació en lliga estatal de clubs, amb més de sis jornades: fins a un màxim de 200 punts.  
6é. Per participació femenina del club en competicions estatals: fins a un màxim de 200 punts:  
- Fins a un màxim de 200 punts per participació amb equip femení sènior en competicions de primera o segona divisió estatal.  
- Fins a un màxim de 100 punts per participació amb equips femenins en competicions estatals.  
7é. Nombre d'esportistes valencians amb llicència sènior o absoluta integrants del primer equip del club: fins a un màxim de 200 punts.  
8é. Nombre d'esportistes de categories inferiors a la sènior que hagen obtingut una classificació entre els dos primers llocs de la seua categoria en els campionats d'Espanya en la temporada anterior a la data de convocatòria anual: fins a un màxim de 500 punts.  
9é. Valoració del projecte esportiu del club: fins a un màxim de 800 punts.  
10. Nombre d'esportistes del primer equip del club que figuren en la llista d'esportistes d'alt nivell o en la llista d'esportistes d'elit de la Comunitat Valenciana de nivell A o de nivell B, corresponents als dos anys anteriors a la convocatòria: fins a un màxim de 500 punts.  
  
c) S'aplicarà un factor corrector a la puntuació final obtinguda, en funció de la liquidació de les despeses efectivament realitzades l'any anterior a la convocatòria. Aquest factor corrector serà d'un mínim d'1 i un màxim de 2, en funció de la menor o major liquidació.  
d) La subvenció no superarà el 30 % de la mencionada liquidació.  
3. Finalitzada la valoració, s'establirà un ordre de prelació entre les sol·licituds que reunisquen els requisits de major a menor puntuació i s'adjudicarà a aquelles que hagen obtingut major valoració fins a l'esgotament del crèdit pressupostari consignat a l'efecte. En el cas de produir-se empat es valorarà, per al seu desempat, el nombre més gran d'esportistes que s'hagen desplaçat en competicions fora d'Espanya. I si persistira l'empat, que s'hagen desplaçat dins d'Espanya.  
  
  
Article 8. Resolució de concessió  
1. Una vegada formalitzats els actes d'instrucció corresponents, la comissió tècnica d'avaluació elevarà, a través de l'òrgan instructor, la proposta de concessió o denegació a la persona titular de la direcció general amb competència en matèria d'esport, i basant-se en la proposta esmentada, resoldrà sobre l'ajuda i en determinarà la quantia.  
  
2. La persona titular de la direcció general amb competències en matèria d'esport resoldrà la concessió o denegació de les sol·licituds presentades en el termini màxim de sis mesos a comptar de la publicació de la convocatòria en el Diari Oficial de la Generalitat Valenciana o des de la finalització del termini de presentació de sol·licituds, segons s'establisca en la convocatòria. No obstant això, les sol·licituds sobre les quals no recaiga una resolució expressa en el termini esmentat, podran entendre's desestimades o denegades, sense perjuí de l'obligació legal de resoldre establida en l'article 21 de la Llei 39/2015, d'1 d'octubre, del procediment administratiu comú de les administracions públiques. La direcció general amb competència en matèria d'esport notificarà a les entitats interessades la resolució de concessió o denegació de les sol·licituds presentades dins del mateix termini de sis mesos.  
  
Article 9. Publicitat de les subvencions  
1. De conformitat amb l'article 18.2 de la Llei 38/2003, de 17 de novembre, general de subvencions, la conselleria amb competències en matèria d'esport remetrà a la Base de Dades Nacional de Subvencions informació sobre les convocatòries i les resolucions de concessió recaigudes en base a aquesta ordre, en els termes establits en l'article 20 de l'esmentada Llei general de subvencions.  
2. Cada convocatòria anual i el seu corresponent extracte es publicarà en el Diari Oficial de la Generalitat Valenciana.  
3. Les subvencions que es concedisquen es publicaran en la pàgina web de la conselleria amb competències en matèria d'esport, amb indicació del seu import, objectiu o finalitat i entitats beneficiàries, de conformitat amb l'article 9.1 de la Llei 2/2015, de transparència, bon govern i participació ciutadana de la Comunitat Valenciana.  
4. De conformitat amb l'article 3.2 de l'esmentada Llei 2/2015, les entitats beneficiàries que perceben en cada convocatòria una subvenció total per import superior a 10.000 euros, hauran de donar l'adequada publicitat a aquesta, indicant almenys l'entitat pública concedent, l'import rebut i el programa subvencionat. Aquesta difusió es realitzarà preferentment a través de les corresponents pàgines web.  
  
Article 10. Obligacions de les entitats beneficiàries  
Sense perjuí del que disposa l'article 14 de la Llei 38/2003, de 17 de novembre, general de subvencions, són a més obligacions de l'entitat beneficiària:  
1. Mantindre's en la situació que legitima la seua concessió i complir la finalitat de la subvenció concedida.  
2. Acreditar el compliment dels requisits i condicions que determinen la concessió o gaudi de l'ajuda.  
3. Sotmetre's a les actuacions de control financer que corresponen a la Intervenció General, en relació a les subvencions i ajudes concedides.  
  
4. Comunicar a la direcció general amb competències en matèria d'esport l'obtenció de subvencions, ajudes, ingressos o recursos per a la mateixa finalitat, procedents d'altres administracions o ens públics o privats. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació dels fons percebuts.  
  
5. Acreditar que es troba al corrent en el compliment de les seues obligacions tributàries i davant la Seguretat Social, només en el cas de no haver atorgat autorització expressa a l'administració valenciana, perquè obtinga directament les dades necessàries.  
6. Disposar dels llibres comptables per a garantir l'adequat exercici de les facultats de comprovació i control. Es realitzarà una separació comptable entre les activitats subvencionades i les activitats econòmiques que puguen dur a terme.  
7. Conservar els documents justificatius de l'aplicació dels fons percebuts, inclosos els documents electrònics, en tant que puguen ser objecte de les actuacions de comprovació i control.  
8. Fer constar expressament en totes les activitats, actes i material de difusió, i publicitat la col·laboració de la Generalitat. A més, es farà constar en el web del club la subvenció que es concedisca, indicant, almenys, l'entitat concedent, l'import rebut i l'actuació subvencionada.  
  
9. Col·locar en les instal·lacions on el club desenvolupa la seua activitat esportiva, en lloc visible i durant la realització dels partits de competició, publicitat estàtica al·lusiva a la col·laboració de la Generalitat.  
  
10. Col·locar la publicitat institucional de la Generalitat en tots els equipaments i material esportiu del club, en les competicions oficials, trobades amistoses, entrenaments i actes protocol·laris en què participen qualsevol dels seus equips esportius.  
11. Participar o assistir a actes protocol·laris o activitats esportives a sol·licitud de la direcció general amb competència en matèria d'esport, sempre que no afecte el normal desenvolupament de les activitats pròpies de l'entitat.  
12. Participar amb els equips de categories inferiors del club en els Jocs Esportius de la Comunitat Valenciana.  
13. Cedir als jugadors i les jugadores de la plantilla del club per a participar en els partits en què competisca la selecció autonòmica del seu esport.  
14. Vetlar per la protecció de la salut dels esportistes i les esportistes, així com observar i col·laborar dins del seu àmbit en la prevenció contra el dopatge i contra la utilització de productes, substàncies i mètodes no reglamentaris o prohibits en l'esport.  
15. Procedir al reintegrament dels fons percebuts en els supòsits previstos en els articles 17 i 18 d'aquesta ordre.  
  
Article 11. Modificació de la resolució de concessió  
1. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
2. L'import de la subvenció concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
3. En el cas que augmentara la dotació econòmica de la línia pressupostària es distribuiria l'augment entre les entitats sol·licitants, sense obrir nou termini de sol·licituds, en aplicació dels criteris establits en les presents bases i d'acord amb el que disposa l'art. 52.2 del Reglament general de subvencions, aprovat pel Reial decret 887/2006, de 21 de juliol.  
4. Així mateix, en el cas de produir-se renúncies o revocacions, la convocatòria podrà establir la possibilitat de procedir al prorrateig de l'import desafectat entre les entitats beneficiàries de les ajudes, respectant en tot cas els criteris de valoració establits en les bases.  
  
5. Podrà ser motiu de minoració de la subvenció no haver justificat la totalitat de les despeses corresponents a la subvenció de la direcció general amb competències en matèria d'esport, o no ajustar-se als conceptes subvencionables.  
  
Article 12. Compatibilitat de les subvencions  
Les subvencions que s'atorguen a l'empara de les presents bases reguladores seran compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, estatals, de la Unió Europea o d'organismes internacionals, sense perjuí del que disposa l'article 11.2.  
  
  
Article 13. Procediment de pagament  
El lliurament de les subvencions es produirà a la finalització de les activitats, amb la justificació prèvia documental de les despeses corresponents a la realització de l'activitat objecte de la subvenció.  
  
Article 14. Justificació de la subvenció  
1. La conselleria amb competència en matèria d'esport, tramitarà el pagament de la subvenció prèvia presentació de la documentació justificativa corresponent:  
a) Per a aquelles entitats que tinguen concedides subvencions de la direcció general amb competències en matèria d'esport, per a l'exercici de la convocatòria, l'import de les quals conjuntament siga inferior a 60.000 euros, la justificació revestirà la forma de compte justificatiu simplificat que, d'acord amb el que disposa l'article 75 del Reglament de la Llei general de subvencions, haurà de contindre la informació següent:  
1r. Memòria d'actuació justificativa del compliment de les condicions imposades en la concessió de la subvenció amb indicació dels punts següents: classificació final i resultats obtinguts pel primer equip o esportistes del primer equip en les competicions estatals o internacionals disputades, així com les dels equips de base o esportistes de categoria inferior a l'absoluta i la relació de convocats per la selecció estatal o autonòmica.  
2n. Relació de despeses degudament ordenades i numerades, amb especificació de qui les percep, imports corresponents i data de pagament, fent constar que les factures justificatives corresponen efectivament a pagaments realitzats i derivats de la finalitat per a la qual va ser concedida la subvenció. S'indicarà en cada un d'ells una explicació de la despesa que permeta identificar la seua finalitat i adequació a l'objecte de la subvenció.  
3r. Liquidació del pressupost presentat amb el detall d'ingressos i despeses, firmada per la persona que presidisca el club i el secretari o la secretària, pressupost a què es refereix l'article 4.3. Aquest document es presentarà una vegada finalitzat l'any de la convocatòria, el termini de la qual acabarà l'1 de febrer de l'any següent al de la convocatòria. En el cas de ser inhàbil passarà al primer dia hàbil següent.  
4t. Els tres pressupostos que, en aplicació de l'article 31.3 de la Llei general de subvencions, modificat per la disposició final cinquena de la Llei 14/2011, de la ciència, la tecnologia i la innovació, haja d'haver sol·licitat l'entitat beneficiària, per a les despeses de prestació de serveis per empreses de consultories o assistència tècnica que superen els 18.000 euros. L'elecció es farà d'acord amb criteris d'eficiència i economia i es justificarà expressament en una memòria quan no recaiga en la proposta econòmica més avantatjosa.  
5é. Si és el cas, carta de pagament de reintegrament en el supòsit de romanents no aplicats així com dels interessos derivats d'aquests.  
b) Per a aquelles entitats que tinguen concedides subvencions de la direcció general amb competències en matèria d'esport, per a l'exercici de la convocatòria, l'import de les quals conjuntament siga igual o superior a 60.000 euros, les entitats beneficiàries hauran de presentar la següent documentació justificativa:  
1r. Memòria d'actuació justificativa indicada en l'apartat a.1 d'aquest article.  
2n. Memòria econòmica justificativa del cost de les activitats realitzades, que haurà de contindre:  
- Una relació de despeses degudament ordenades i numerades, amb especificació de qui les percep, imports corresponents i data de pagament, fent constar que les factures justificatives corresponen efectivament a pagaments realitzats i derivats de la finalitat per a la qual va ser concedida la subvenció.  
- Les corresponents factures originals, amb còpia, que els seran tornades per a la seua custòdia una vegada comprovades i estampillades, quedant a disposició de la Generalitat i de la Intervenció General.  
- La liquidació del pressupost presentat amb el detall d'ingressos i despeses, firmada per la persona que presidisca el club i el secretari o la secretària, pressupost a què es refereix l'article 4.3. Aquest document es presentarà una vegada finalitzat l'any de la convocatòria, el termini de la qual acabarà l'1 de febrer de l'any següent al de la convocatòria. En el cas de ser inhàbil passarà al primer dia hàbil següent.  
3r. Els tres pressupostos que, en aplicació de l'article 31.3 de la Llei general de subvencions, modificat per la disposició final quinta de la Llei 14/2011, de la ciència, la tecnologia i la innovació, haja d'haver sol·licitat l'entitat beneficiària, per a les despeses de prestació de serveis per empreses de consultories o assistència tècnica que superen els 18.000 euros. L'elecció es farà d'acord amb criteris d'eficiència i economia i es justificarà expressament en una memòria quan no recaiga en la proposta econòmica més avantatjosa.  
4t. Si és el cas, carta de pagament de reintegrament en el supòsit de romanents no aplicats així com dels interessos derivats d'aquests.  
2. Els justificants integrants de cada compte justificatiu hauran de complir els requisits establits en el Reial decret 1.619/2012, de 30 de novembre, pel qual s'aprova el Reglament pel qual es regulen les obligacions de facturació.  
3. La convocatòria anual podrà establir com a annexos a aquesta models dels documents per a la justificació establits en aquest article.  
  
4. El termini de presentació de les justificacions requerides serà el que s'establisca en la convocatòria, que en cap cas podrà ser posterior a 15 dies abans de la finalització de l'exercici pressupostari.  
  
Article 15. Pla de control  
1. La documentació justificativa permetrà comprovar la realització de l'activitat subvencionada, no obstant això, la direcció general amb competències en matèria d'esport, podrà adoptar les mesures que considere oportunes per a l'adequat control de la seua execució.  
2. L'òrgan instructor comprovarà, a través de tècniques de mostreig aleatori simple o per raó de la quantia o la destinació dels fons aplicats a les despeses subvencionades, els justificants que considere oportuns i que permeten obtindre evidència raonable sobre l'adequada aplicació de la subvenció, i a aquest efecte podrà requerir de l'entitat beneficiària la remissió dels originals dels justificants de despeses seleccionades.  
  
Article 16. Despeses excloses de finançament amb càrrec a la subvenció concedida  
1. Sense perjuí del que disposa l'article 31 de la Llei 38/2003, de 17 de novembre, general de subvencions, queden a més excloses de la possibilitat de la seua justificació les despeses ocasionades per:  
a) Adquisició d'immobilitzat, material o immaterial de qualsevol tipus.  
b) Adquisició de béns destinats a la venda.  
c) Aportacions a sistemes complementaris de pensions.  
d) Multes i recàrrecs per pròrroga i constrenyiments imposats per qualsevol administració pública.  
e) Els bitllets emesos i no utilitzats, excepte justificació raonada.  
f) Despeses extres d'hotel (telèfon, alcohol, vídeos, tabac, propines, etc.)  
g) Indemnitzacions per raó de servei que superen les quanties màximes establides per la legislació vigent de l'impost sobre la renda de les persones físiques (IRPF). En cas de presentar-se, es computaran exclusivament per les dites quanties màximes.  
h) Despeses ocasionades per menjars de treball, excepte aquelles l'objecte de les quals siga la realització d'una activitat esportiva directa.  
i) Despeses sumptuàries (tabac, regals, menjars o estades en establiments considerats de luxe, etc.), no imprescindibles per als fins del club.  
  
j) Despeses socials (beques, primes per assegurances de vida, etc.), excepte la quota a la Seguretat Social i la resta de cotitzacions socials.  
k) Despeses financeres i interessos deutors dels comptes bancaris.  
l) Indemnitzacions per acomiadament.  
m) Bestretes reintegrables.  
n) Despeses meritades fora del període objecte de subvenció.  
ñ) Llicències esportives a càrrec dels esportistes i les esportistes.  
2. Respecte de l'impost sobre el valor afegit (IVA):  
a) Si el club només realitza operacions declarades exemptes en virtut del que disposa l'article 20.1.13 de la Llei 37/1992, de 28 de desembre, de l'impost sobre el valor afegit, es podrà justificar íntegrament amb càrrec a la subvenció concedida l'IVA suportat.  
b) Si el club realitza també operacions no declarades exemptes, només podrà justificar amb càrrec a la subvenció concedida l'IVA suportat no deduïble derivat d'aqueixes operacions, per aplicació del percentatge de prorrata que se li aplique.  
  
Article 17. Invalidesa de la resolució de la concessió  
Són causes de nul·litat i d'anul·labilitat de la resolució de concessió de la subvenció les previstes en l'article 36 de la Llei 38/2003, de 17 de novembre, general de subvencions, resultant d'aplicació en aquest supòsit les previsions establides en el referit article.  
  
  
Article 18. Reintegrament o revocació de les subvencions  
1. Procedirà el reintegrament de les quantitats percebudes i l'exigència de l'interés de demora des del moment del pagament de la subvenció o, si és el cas, la revocació de la subvenció, en els casos següents:  
a) Incompliment de l'obligació de justificació.  
b) Obtindre la subvenció sense reunir les condicions requerides.  
c) Incompliment de la finalitat per a la qual va ser concedida la subvenció.  
d) Incompliment de les condicions imposades a les entitats beneficiàries amb motiu de la concessió de la subvenció. S'establiran uns criteris de graduació per a determinar la quantitat a percebre o l'import a integrar, segons el cas, aquests criteris hauran de respondre al principi de proporcionalitat.  
e) Quan la subvenció principal siga de la conselleria competent en matèria d'esport, escaurà el reintegrament de l'excés obtingut sobre el cost de l'activitat exercida.  
f) Així com tots aquells casos que estableix l'article 37 de la Llei 38/2003, de 17 de novembre, general de subvencions i l'article 172 de la Llei 1/2015, d'hisenda pública, del sector públic instrumental i de subvencions.  
2. Els supòsits de reintegrament s'estableixen sense perjuí dels casos en què s'haja d'iniciar un procediment sancionador d'acord amb el que estableix el capítol IV del títol X de l'esmentada llei 1/2015.  
  
DISPOSICIÓ ADDICIONAL  
  
Única. Incidència pressupostària  
Aquesta ordre no suposa cap increment de la despesa, per tant, la seua aprovació no ocasiona cap incidència pressupostària.  
  
  
DISPOSICIÓ DEROGATÒRIA  
  
Única. Derogació normativa  
Queda derogada l'Ordre 78/2014, de 23 de setembre, de la Conselleria d'Educació, Cultura i Esport, per la qual s'estableixen les bases reguladores per a la concessió de subvencions destinades als clubs esportius d'elit de la Comunitat Valenciana amb participació en competicions oficials internacionals i/o lligues de màxima categoria nacional d'esport no professional, i totes les disposicions que, del mateix rang o d'un rang inferior, s'oposen al que disposa la present ordre.  
  
  
DISPOSICIONS FINALS  
  
Primera. Normativa aplicable  
Les entitats beneficiàries se sotmetran al que estableix la Llei 38/2003, de 17 de novembre, general de subvencions, al Reial decret 887/2006, de 21 de juliol, pel qual s'aprova el Reglament de la Llei general de subvencions, a la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions, i la Llei de pressupostos de la Generalitat corresponent.  
  
Segona. Habilitació normativa  
Es delega en la persona titular de la direcció general amb competència en matèria d'esport, la facultat de convocar, concedir o denegar aquestes ajudes, i se l'autoritza a adoptar les mesures oportunes per al compliment i l'aplicació d'aquesta ordre i per a resoldre totes les incidències que es plantegen en la seua interpretació i execució.  
  
Tercera. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 18 d'octubre de 2017  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI